
Okresné riaditeľstvo 

Policajného zboru v Pezinku 

	Pre:
	regionálne médiá okresu Pezinok

	Od:
	por. PhDr. Monika Gschwandtnerová 

	
	vnútorné oddelenie

	Kontakt: 
	tel.: 0961 52 3111

	
	fax: 0961 52 3109

	
	e-mail: orpzpezinok@minv.sk                    

	Dátum: 
	15. 12. 2024

	Vec: 
	tlačová správa


AKO PREŽIŤ VIANOČNÉ SVIATKY A VÍTANIE NOVÉHO ROKA POKOJNE

1. BÝVAJME  BEZPEČNE AJ POČAS VIANOC

· dôkladné zabezpečenie obydlia zníži pravdepodobnosť, že prídete o vianočné darčeky,

· starostlivo zamykajte dvere a zatvárajte okná, nezabúdajte ani na podkrovie, poschodie, či strešné a pivničné okná,
· nenechávajte kľúče na tzv. „dohovorených miestach“ (pod rohožkou, v kvetináči...), pretože tieto miesta zlodeji skontrolujú,
· väčšiu finančnú hotovosť, šperky a iné cennosti uschovajte  počas vašej dlhodobej neprítomnosti v prenajatom trezore,

· zlodejom stačí na krádež vlámaním len veľmi krátky čas - nedajte šancu zlodejom!

2. PRIESTOR AUTA NIE JE VÝKLAD ALEBO ÚSCHOVŇA DARČEKOV

· počas toho, ako vyberáte a nakupujete darčeky pre vašich blízkych, zlodej si obzerá darčeky, ktoré ste už odložili do vášho auta, 

· za bezpečný nepovažujte ani úložný priestor - t.j. kufor vozidla, 

· zlodejovi stačí na krádež vašich vecí z vozidla pomerne krátky čas, napr. kým sa vzdialite odovzdať nákupný vozík, 
· ak zistíte, že do vášho auta sa vlámali alebo vás počas vašej krátkej nepozornosti okradli, ihneď volajte políciu,  
· podľa zákona o cestnej premávke ste povinný zabezpečiť vozidlo a prepravované veci proti odcudzeniu, ak sa vzdialite od vozidla mimo jeho dohľad, 
· nenechávajte si cenné veci vo vozidle, nedávajte vašou benevolenciou šancu zlodejom.

3. POZOR NA "VIANOČNÝCH" VRECKOVÝCH ZLODEJOV
· čas predvianočných nákupov je veľkou príležitosťou pre vreckových zlodejov „Buďte ostražití!“,
· nenoste pri sebe veľkú finančnú hotovosť, v čo najväčšej možnej miere používajte            na zaplatenie platobnú kartu, 

· PIN kód si nikdy nezapisujte do mobilu alebo na lístok odložený v peňaženke, 
· peňaženku alebo doklady si nenechávajte na ľahko dostupných miestach, napríklad                 v zadnom vrecku nohavíc alebo v hornej časti (často rozopnutej) kabelky, 

· tašky a kabelky nenechávajte v priestoroch nákupného košíka, aj malá chvíľa nepozornosti stačí zlodejovi aby vás okradol. 

4. NERISKUJTE POŽITÍM ALKOHOLU  
· oslavy vianočných sviatkov a príchodu nového roka sú často spojené s prípitkom                  - alkoholické nápoje požívajte s rozumom,  

· vodiči, nesadajte si za volant pod vplyvom alkoholu – ohrozujete tým život a zdravie sebe,  ako aj iným účastníkom cestnej premávky,  

· nezabúdajte, že osoby maloleté do 15 rokov a osoby mladistvé do 18 rokov majú zakázané požívať alkoholické nápoje alebo iné návykové látky - za neplnoleté osoby                 a ich konanie zodpovedá zákonný zástupca. 

5. ABY BOLA SO SILVESTROVSKOU PYROTECHNIKU ZÁBAVA AJ V NOVOM ROKU 

· hoci sa silvestrovská pyrotechnika nazýva „zábavnou“, je potrebné treba dbať                         na rozvážnu manipuláciu s ňou,

· pred použitím zábavnej pyrotechniky si preverte, či v danom meste alebo obci nie je podľa všeobecne záväzného nariadenia zákaz jej používania, alebo obmedzenie jej používania, 

· zábavnú pyrotechniku zakupujte len v špecializovaných predajniach a držte ju mimo dosah detí,    

· dodržiavajte návod na používanie zábavnej pyrotechniky, najmä návodom stanovené vzdialenosti medzi odpaliskom a divákmi,
· nepoužívajte zábavnú pyrotechniku na balkónoch  a v priestoroch,  odkiaľ sa nie je možné bezpečne vzdialiť od odpaliska,

· pri používaní pyrotechniky z balkóna, najmä na sídliskách, hrozí nebezpečenstvo odstrelu horiacich častí na susedný balkón, čím hrozí vznik požiaru, 

· upozorňujeme, že neodborná a nezodpovedná manipulácia najmä doma vyrobenej zábavnej pyrotechniky (výbušniny) má hrozivé následky, v najzávažnejších prípadoch aj smrteľné, 

· zvážte použitie zábavnej pyrotechniky, myslite na to, že jej svetelné a zvukové efekty spôsobujú mnohým ľuďom, ale aj zvieratám stres, 
· namiesto hlučných delobuchov a ohromujúcich svetelných efektov zvoľte napríklad inú alternatívu ako prskavky, či sviečky, čím eliminujete nielen hluk, ale tiež nepríjemné zostatkové toxické látky v prostredí.   

Počas snehovej nádielky jazdite s rozvahou: bezpečne, zodpovedne, ohľaduplne                         a prispôsobte jazdu povahe vozovky a poveternostným podmienkam.
Polícia pri príležitosti blížiacich sa novoročných osláv,  tak ako aj po iné roky,  vyzýva občanov k vzájomnej tolerancii. Vyhýbajte sa rôznym potýčkam a občianskej neznášanlivosti, predídete tak možným konfliktom a zraneniam.

